**ELŐTERJESZTÉS**

**Szombathely Megyei Jogú Város Közgyűlésének**

**2018. október 25-i ülésére**

**Javaslat településrendezési eszköz módosításához kapcsolódó döntés meghozatalára a „Szombathelyi északi iparterület fejlesztése” projekt megvalósíthatósága érdekében**

Szombathely Megyei Jogú Város Közgyűlése 155/2018.(VI. 25.) Kgy. sz. határozatával a Szombathely, 019/4 és a 019/8 hrsz. alatti ingatlanokat a TOP 6.1.1-15-SH1-2016-00001 számú, a „Szombathelyi északi iparterület fejlesztése” című projekt megvalósíthatósága érdekében kiemelt fejlesztési területté nyilvánította.

A Közgyűlés felkért, hogy a felülvizsgálat kapcsán szükséges terveket és azok alátámasztó munkarészeit készíttessem el, a szükséges eljárást folytassam le.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Kormányrendelet (a továbbiakban: Kormányrendelet) 32. § (6) bekezdés c) pontja értelmében *„A településrendezési eszköz egyeztetése tárgyalásos eljárás szerint történik, amennyiben a településrendezési eszköz módosítása a képviselő-testület döntésével kiemelt fejlesztési területté nyilvánított területen, beruházás megvalósítása miatt indokolt.”*

A Kormányrendelet 42. § (1) bekezdése alapján „*Tárgyalásos eljárás esetén a polgármester a településrendezési eszköz tervezetét a végső szakmai véleményezési szakasz kezdeményezése előtt véleményezteti a partnerekkel a 29/A § szerint.”*

Szombathely Megyei Jogú Város Önkormányzata Közgyűlésének a partnerségi egyeztetés részletes szabályairól szóló 19/2017.(XI.2.) önkormányzati rendelet (a továbbiakban: Partnerségi rendelet) 3. § (4) bekezdése értelmében a településrendezési eszköz tárgyalásos eljárásban történő módosítása során a partnerségi egyeztetésben a közműszolgáltatók, a Szombathelyi Szépítő Egyesület, a Szombathelyi Civil Kerekasztal, a Rumi Rajki Műpártoló Kör, valamint az önkormányzati képviselők vehetnek részt.

A partnereket a Partnerségi Rendelet 5. § c) pontjában foglaltak szerinti elektronikus tárhelyen, továbbá a 7. §-nak megfelelően elektronikus úton is tájékoztattuk.

A Kormányrendelet 29/A. § (2) bekezdés d) pontja, valamint a Partnerségi Rendelet 5. § d) pontja értelmében a településrendezési eszköz tervezetét a 2018. július 20-án 9 órakor tartott lakossági fórumon ismertettük.

A Kormányrendelet 29/A. § (4) bekezdés b) pont ba) alpontja értelmében az észrevételeket, javaslatokat a lakossági fórumon szóban, illetve a lakossági fórumoktól számított 8 napon belül lehetett papír alapon vagy elektronikusan megtenni.

A fórumot követően írásos észrevétel, vélemény, valamint a partnerségi egyeztetés során keletkezett javaslat nem érkezett, így a vélemények Kormányrendelet 42. § (1) bekezdés szerinti Közgyűlésen történő ismertetésére nem volt szükség.

A településrendezési eszköz fent részletezett tartalmú módosítása érdekében megtartott egyeztető tárgyalásra 2018. augusztus 21-én került sor a Vas Megyei Kormányhivatal Állami Főépítész tárgyalótermében. A tárgyaláson megjelentek véleményét a VA/KMBK-ÁF/368-11/2018 számú jegyzőkönyv tartalmazza. Söpte Község Önkormányzata a tervezett módosításhoz nem járult hozzá, mert álláspontja alapján a tervezett változás sérti az önkormányzat érdekét, illetve a 2017-es évben elfogadott rendezési tervi előírásokkal ellentétes.

Söpte Önkormányzat Képviselőtestülete 2018. szeptember 25-én tartott ülésén hozott 26/2018. (IX.25.) képviselőtestületi határozata alapján „*Önkormányzat Söpte Képviselő-testülete egyetért SZMJV északi iparterület kialakításával kapcsolatos településrendezési eszközök módosításával*.”

A Vas Megyei Kormányhivatal Állami Főépítész VA/KMBK-ÁF/368-17/2018 számú záró szakmai véleménye:

*„A partnerségi egyeztetés a R.-ben foglaltaknak megfelelően megtörtént a módosítás tervezetének munkarészeit az önkormányzati főépítész meghatározta.*

*A 2018. augusztus 21-én megtartott tárgyalás jegyzőkönyvében foglaltaknak megfelelően a polgármester 501-33/2018 számú levele mellékleteként megküldte az állami főépítész részére Söpte Község Önkormányzatának hozzájáruló nyilatkozatát.*

*A Vas Megyei Önkormányzat elnöke 2018. október 8-án kelt, 428/2-2018 számú levelében – melyet másolatban megküldünk – úgy nyilatkozott, hogy ugyan a tervezett nyomvonal eltér a hatályos megyei területrendezési tervben foglalt nyomvonaltól, azonban a tervezett eltérést a Vas Megyei Önkormányzat elfogadja. Tájékoztat egyben, hogy a megyei területrendezési eszköz felülvizsgálata során lehetőség lesz a tervezett módosítás figyelembe vételére.*

***Fentiek alapján a tárgyi dokumentáció képviselőtestület elé terjesztéséhez*** *– a VA/KMBK-ÁF/368-13/2018. számú jegyzőkönyvben foglalt javaslatok, észrevételek figyelembe vétele, végrehajtása mellett –* ***hozzájárulok.***

***A záró véleményemet, valamint az azzal együtt megküldött véleményeket a döntésre jogosult testülettel ismertetni kell.***

*A településfejlesztési koncepcióról a Korm. rendelet 43.§-a az alábbiak szerint rendelkezik:*

*Az (1) bekezdés c) pontja szerint a településrendezési eszköz legkorábban az elfogadást követő napon lép hatályba.*

*A (2) bekezdésnek megfelelően a polgármester gondoskodik a településrendezési eszköz* [*Étv. 8. § (4) bekezdése*](https://uj.jogtar.hu/) *szerinti nyilvánosságáról, továbbá az elfogadott településrendezési eszközt vagy módosítását az elfogadást követő 15 napon belül*

*a) rövid, közérthető összefoglaló kíséretében közzéteszi*

*aa) az önkormányzati honlapon hirdetményben és*

*ab) az önkormányzati hivatalban nyomtatásban, és*

*b) megküldi hitelesített pdf és a ba) és bb) alpont szerinti szervnek szerkeszthető - jogszabályban meghatározottak szerinti nyilvántartásra alkalmas - digitális formátumban az elfogadásáról szóló jegyzőkönyvvel együtt*

*ba) a Lechner Tudásközpont részére,*

*bb) az állami főépítész hatáskörében eljáró fővárosi és megyei kormányhivatalnak,*

*bc) az eljárásban részt vevő összes államigazgatási szervnek vagy*

*c) a megküldés helyett digitális formátumban a jegyzőkönyvvel együtt mint elektronikus úton hitelesített dokumentumot elérhetővé teszi a b) pont ba)-bc) alpontja szerinti szerveknek.*

*A (3) bekezdés alapján amennyiben az állami főépítészi hatáskörében eljáró fővárosi és megyei kormányhivatal vagy az eljárásban részt vevő államigazgatási szerv jogszabályi ütközést észlel, haladéktalanul kezdeményezi a fővárosi és megyei kormányhivatalnál - a polgármester egyidejű tájékoztatása mellett - a településrendezési döntés jogszerűségével kapcsolatos törvényességi felügyeleti eljárás lefolytatását.”*

A záró szakmai véleményt és a tárgyalásos eljárás jegyzőkönyvét az előterjesztés 1. melléklete tartalmazza.

Előzőek alapján szükségessé vált Szombathely Megyei Jogú Város Helyi Építési Szabályzatáról, valamint Szabályozási tervének jóváhagyásáról szóló 30/2006.(IX.7.) önkormányzati rendelet módosítása. Az erre vonatkozó tervdokumentációt az előterjesztés 2. melléklete tartalmazza, amely terjedelme miatt csak elektronikusan kerül megküldésre.

Elérhetősége: [www.szombathely.hu/kozgyules/e-kozgyules/2018](http://www.szombathely.hu/kozgyules/e-kozgyules/2018)

Az előterjesztéshez csatoltuk a rendelet előzetes hatásvizsgálatát és indokolását.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni, és a rendeletet megalkotni szíveskedjék.

**Szombathely, 2018. október „ ”**

 **/: Dr. Puskás Tivadar :/**

**HATÁROZATI JAVASLAT**

**.…/2018. (X. 25.) Kgy. számú határozat**

1. Szombathely Megyei Jogú Város Közgyűlése megismerte – az északi iparterület fejlesztésére vonatkozóan - a településrendezési eszköz módosítása érdekében folytatott eljárás során az állami főépítész által kiadott záró szakmai véleményt.
2. Szombathely Megyei Jogú Város Közgyűlése a 257/2006. (IX.7.) Kgy. sz. határozattal elfogadott településszerkezeti tervét az épített környezet alakításáról és védelméről szóló 1997. évi LXXVIII. törvény 8. § és 10. § előírásainak megfelelően, az alábbiak szerint módosítja:

*1. Területhasználati változások:*

**Beépítésre nem szánt területek:**

Településközpont vegyes terület:

1. Közlekedési területből ipari terület kerül kijelölésre 5,57 ha nagyságban a 019/8 és 019/1 hrsz. alatti ingatlan területén.
2. Közlekedési területből ipari terület kerül kijelölésre 2,65 ha nagyságban a 019/8 és 019/1 hrsz. alatti ingatlan területén (019/2 és 019/5 hrsz. alatti utak sarkán).

Közlekedési terület:

Az északi elkerülő út nyomvonala ~80-90 m-rel északabbra kerül kijelölésre a 019/1 hrsz. ingatlan területén. A 019/2 hrsz. kiszolgáló út és 019/5 hrsz. kiszolgáló út összekötése kijelölésre kerül.

Véderdő terület:

A településszerkezeti terven a 019/8 hrsz. alatti ingatlan területén kijelölt – korábban utak által tagolt, tervezett véderdő egy tömbben kerül kijelölésre és területe nem változik.

*2. A területfelhasználás során figyelembe veendő korlátozó feltételek:*

 Repülőtér repülési síkja és védőövezetei:

 A szombathelyi repülőtér nem műszeres, 1150 m hosszúságú, 2-es kódszámú futópályához tartozó akadálykorlátozási felületek megadása, az ICAO Annex 14. előírásai alapján:

 A meglévő futópálya végeinek koordinátái (NEM HIVATALOS ADAT):

 Északi küszöb (THR16):

 WGS ’84: 47o16’56.34”É 16o37’31.71”K

 EOV: Y 466807.75 X 218202.79

 Déli küszöb (THR34):

 WGS ’84: 47o16’21.66”É 16o37’51.61”K

 EOV: Y 467192.61 X 217119.42

Belső vízszintes felület: 45 m magasságban lévő, 2500 m sugarú kör alakú felület, amelynek a középpontja a futópálya felezőpontja.

Kúpos felület: a belső vízszintes felület szélétől, 5 %-os emelkedéssel kifelé emelkedő felület, amely 55 m magasságig terjed (a futópálya felett 45 m + 55 m = 100 m), amelynek sugara 3154 m.

*3. Biológiai aktivitás érték:*

A biológiai aktivitási érték számítás alapján a kompenzációra igénybe veendő terület a 87-89 sz. főút északi elkerülő szakaszán 580 fm hosszban kétoldali – nagy lombkoronájú – fasorral kísért közút.

*4. Rajzi munkarész:*

A településszerkezeti terv jóváhagyandó munkarésze a TSZ/M-2018/5 módosított településszerkezeti tervlapokkal kiegészített településszerkezeti tervlap.

A Közgyűlés felkéri a városi főépítészt, hogy gondoskodjon a fenti módosítások településszerkezeti terven történő átvezetéséről.

**Felelősök:** Dr. Puskás Tivadar polgármester

 Illés Károly alpolgármester

Dr. Károlyi Ákos

(A végrehajtás előkészítéséért:

Lakézi Gábor osztályvezető, városi főépítész)

**Határidő:** 1. pont vonatkozásában: azonnal

 2. pont vonatkozásában: 2018. november 05.